### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen godkendte på mødet den 27. august 2025 at sende forslag til hhv. tillæg nr. 19 til Kommuneplan 2021-2032 og Lokalplan nr. 604 for en energipark ved Gørlev i offentlig høring i 8 uger. I høringsperioden er der afholdt borgermøde i [adresse] om planforslagene.

Efterfølgende har Kalundborg Kommune modtaget en anmodning fra projektudvikler om at annullere planprocessen. Sagen fremlægges med henblik på at Kommunalbestyrelsen tager stilling til annullering af planforslagene.

## Indstillinger

Direktøren indstiller at, projektudviklers anmodning om at annullere planprocessen for hhv. forslag til Kommuneplantillæg 19 til Kommuneplan 2021-2032 samt forslag til lokalplan 604 for en energipark ved Gørlev imødekommes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Efter borgermødet den 2. oktober 2025 har projektudvikler anmodet Kalundborg Kommune om at annullere den igangværende planproces. Anmodningen er begrundet i tilbagemeldinger fra lokalsamfundet i Gørlev, hvor der er udtrykt usikkerhed og bekymring – særligt omkring de nye teknologier som pyrolyse, der indgår i projektet. Anmodning se på bilag 1.

*Formål med planforslagene*

Formålet med hhv. forslag til Kommuneplantillæg nr. 19 til Kommuneplan 2021-2032 og lokalplan 604 for en energipark ved Gørlev, er at skabe et planmæssigt grundlag for at etablere en enerigpark, der omfatter biogasanlæg, solcelleanlæg, pyrolyseanlæg til produktion af biokul fra organiske materialer, elektrolyseanlæg til produktion af elektricitet samt fangst og lagring af CO2, hvor flest mulige klimagevinster kan realiseres.

Kommuneplantillægget lægger op til udlæg af et nyt planområde i kommuneplanen og lokalplanen fastlægger bestemmelser for projektets omfang og placering mv.

*Status for planprocessen*

Kalundborg Kommune har fremlagt planforslagene offentligt i 8 uger fra den 8. september 2025 til den 3. november 2025, og dermed er den officielle høringsfrist endnu ikke udløbet.

De fremlagte forslag til plangrundlag for energiparken forholder sig til det konkrete projekts indhold og det er derfor er svært at se et videre forløb, hvor planprocessen fortsætter, når der ikke er et ønske fra projektejeren til videreudvikling af selve projektet.

*Administrationens anbefaling*

På baggrund af projektudviklers ønske vurderer administrationen, at der ikke er grund til at fortsætte plan- og høringsprocessen.

Hvis Kommunalbestyrelsen beslutter at annullere planprocessen betyder det de facto, at forslagene ikke bliver vedtaget endeligt og dermed bortfalder.

Administrationen anbefaler, at der udsendes et brev til alle, der har indsendt høringssvar.

## Økonomiske konsekvenser

Ingen.